# ОТЧЕТ КЪМ „АБВ ИНВЕСТИЦИИ” ЕООД,

# В КАЧЕСТВОТО НА ДОВЕРЕНИК НА ОБЛИГАЦИОНЕРИТЕ ПО ОБЛИГАЦИОННА ЕМИСИЯ с ISIN BG2100015242

*Настоящият отчет е изготвен в съответствие с разпоредбите на чл.100е от ЗППЦК и във връзка с Договора за изпълнение на функцията „Довереник на облигационерите“, сключен*

*между „АБВ Инвестиции” ЕООД и* *„Български фонд за дялово инвестиране“ АД*

**1. Изразходване на средствата по облигационния заем**

Средствата, набрани от първичното частно предлагане са използвани за нарастване на стойността на инвестициите и получаване на текущ доход при контролиране на риска чрез диверсификация на портфейла от финансови инструменти, както и за покриване на разходите по емитирането на облигационния заем. Стратегията на Дружеството се базира на принципа на получаване на доходи от активна търговия с финансови инструменти, лихви и дивиденти.

Емитентът е усвоил 100% от облигационния заем.

**2. Финансови показатели, които емитентът се задължава да спазва**

Емитентът е поел задължение за поддържане на финансови показатели до пълното изплащане на облигационния заем, които се изчисляват в края на всеки тримесечен период на база изготвени индивидуални финансови отчети към съответния период.

**2.1.** Съотношение Пасиви/Активи: Максимална стойност на отношението на пасивите към активите по счетоводен баланс (сумата на текущи + нетекущи пасиви отнесени към общата сума на активите). Емитентът поема задължение през периода до изплащането на облигационния заем да поддържа съотношение Пасиви/Активи не по-високо от 97 %.

**Стойността на показателя по последен изготвен неодитиран финансов отчет към 31.12.2024 г. е 38%.**

**2.2.** Покритие на разходите за лихви: Минимална стойност на коефициент на покритие на разходите за лихви. Коефициентът се изчислява като печалбата от обичайната дейност, увеличена с разходите за лихви, се разделя на разходите за лихви. Стойността на печалбата и стойността на разходите за лихви по предходното изречение се определят за период, обхващащ последните 12 месеца на база публикувани финансови отчети на Емитента. Емитентът поема задължение през периода до изплащането на облигационния заем да поддържа съотношението - Покритие на разходите за лихви не по-ниско от 1.05.

**Стойността на показателя по последен изготвен неодитиран финансов отчет към 31.12.2024 г. е 5.21.**

**2.3.** Текуща ликвидност: Текущата ликвидност се изчислява като общата сума на краткотрайни активи в баланса се раздели на общата сума на краткотрайните пасиви. Емитентът поема задължение през периода до изплащането на облигационния заем да поддържа съотношение на текущата ликвидност не по-ниско от 0.50.

**Стойността на показателя по последен изготвен неодитиран финансов отчет към 31.12.2024 г. е 16.74.**

Стойностите на показателите по последно изготвен неодитиран финансов отчет към **31.12.2024** г. отговорят на условията по облигационния заем.

В случай, че Емитента изготвя консолидиран финансов отчет, коефициентите посочени по-горе се изчисляват на база на консолидирания финансов отчет. В противен случай коефициентите се изчисляват на база индивидуалния финансов отчет на дружеството.

Ако наруши 2 или повече от определените финансови съотношения, дружеството ще предприеме незабавни действия в срок до 6 месеца от настъпването на съответното обстоятелство да приведе показателите/ съотношенията в съответствие с изискванията по-горе. Ако в този срок не се постигнат заложените параметри, Емитентът е длъжен незабавно да предложи на Общото събрание на облигационерите програма за привеждане в съответствие с изискванията. В случай, че общото събрание на облигационерите не одобри предложената от Емитента програма, той е длъжен да свика ново общо събрание на облигационерите, на което да предложи за приемане нова програма, изготвена с участието на Довереника на облигационерите и в съответствие с направените забележки/ препоръки от облигационерите на общото събрание, на което предложената програма е била отхвърлена.

# Състояние на обезпечението по облигационната емисия

За обезпечаване на вземанията на облигационерите по емисия облигации с ISIN BG2100015242 включително на вземанията по лихви и главници, с покритие 100% на риска от неплащане от страна на застраховащия, на което и да е и всяко едно лихвено и/или главнично плащане, с действие на полицата до датата на пълното погасяване на облигационния заем, „Български фонд за дялово инвестиране“ АД сключи на 19.04.2024 г. застрахователен договор „Облигационен заем“ със “Застрахователно дружество Евроинс“ АД (ЗД „Евроинс“ АД), ЕИК 121265113, със седалище в гр. София, бул. Христофор Колумб №43.

През отчетния период няма настъпили застрахователни събития по сключения застрахователен договор.

# Лихвени плащания

През отчетния период е извършено лихвено плащане по емисията в размер на 260557,70 лв .

# Декларация

„Български фонд за дялово инвестиране“ АД декларира, че към датата на настоящия отчет дружеството изпълнява точно и добросъвестно задълженията си към облигационерите по емисия облигации BG2100015242, съгласно условията на сключения облигационен заем, установени в Предложението за първично предлагане на корпоративни облигации при условията на частно пласиране.

*Приложение:*

Финансов отчет към 31.12.2024 г.

30.01.2025 г. С уважение,

Силян Иванов,

Изпълнителен директор